Årsmelding for Blaker bygdekvinnelag 2024

Nok et år er tilbakelagt for Blaker bygdekvinnelag, og nok en gang har vi hatt et rikt og variert program med aktiviteter til glede for både medlemmene våre og bygdas innbyggere.

Vi startet med FN-dagen den 24. oktober. Dette er ett samarbeid med Folkeakademiet Sørum, Sørum flerkulturelle forening, Sørumsand Rotaryklubb, Blaker bygdekvinnelag, Sørumsand Sanitetsforening og Interkulturell Bibelkafe. Bygdelaget kjøpte inn to blomster til utlodding. Vi stilte også med Inger Håpnes fra styret og vertinnegruppe 5, Gunn Eid, Ingunn Færgestad, Elna Børke og Elin Mørk, stod for 2 kaker og personell til kjøkkentjeneste og salg av mat og drikke.

November ble også i dette arbeidsåret preget av arbeidet med formidling av en gammel mattradisjon, nemlig blodklubb. 22 av lagets medlemmer, samt innleid hjelp av Njål Foss og John Stortrøen, står for jobben med å skjære ister, lage deig, veie opp og koke klubb. Det tok 5 dager før det hele kunne pakkes i plast og legges på kjølerom. Deretter var 7 medlemmer, i tillegg til Holm Holmsen, klare for salg den påfølgende lørdagen. Wenche Stortrøen og Jorid Holmsen sto i bresjen for produksjon og salg hele uka! En uforutsett utfordring kom i forbindelse med kjøp av blod, som gjorde at vi sto med mere blod enn det som var bestilt. Gjengen brettet opp ermene, og laget klubb av alle råvarene de hadde. Det ble derfor flere blodklubb enn planlagt, og salget tok dermed noe lengre tid og ble noe mere krevende enn tidligere. All blodklubben ble solgt, takket være iherdig innsats fra flere, og inntekten ble kr 43 995 kroner! En takk til Nortura som gir oss en god pris på blod, og isteret gratis.

|  |
| --- |
|  |

Julemøtet ble, tradisjonen tro, avholdt på Mork grendehus første onsdag i desember. Nydelig mat og drikke og god førjulsstemning ble besørget av festkomiteen nok en gang.

I januar var vi vertskap for det årlige møtet vi har sammen med Sørum bygdekvinnelag. Temaet denne kvelden var «Beredskap – hva gjør kommunen og hva gjør frivilligheten?» Interessant foredrag med sjefen for beredskap i Lillestrøm kommune Ketil Matvik Foldal. Blaker bygdekvinnelag har i ettertid inngått en avtale med kommunen om Blaker bygdekvinnelags bidrag ved kriser. Vi er de første, etter Røde Kors, som har inngått en slik avtale. Møtet ble avholdt i Nansen-bygget på Blaker skanse.

I februar ble det avholdt et medlemsmøte i klubbhuset til Blaker IL på Bruvollen, der vi hadde tid til å drøfte lagssaker og startet arbeidet med å få oversikt over alle arbeidsgruppene og deres gjøremål.

16. mars var Elin Ihler, Maria Johnson Dølo og Elisabeth Marki-Madsen fra styret på årsmøte i Akershus Bygdekvinnelag. Dette var på Bøndenes hus på Fenstad og vertinner var Nes og Østre Udnes bygdekvinnelag. Dagen bestod av ett innholdsrikt program fra kl 9-17. Det ble servert deilig mat, både når vi kom, til lunsj og før vi skulle hjem. I tillegg til årsmøtesakene ble det informert om «Nøysom» prosjektet til Norges bygdekvinnelaget av organisasjonsrådgiver og prosjektleder Astrid Seime og årsmøtetalen «Finn din beste egenskap og bruk den» ble holdt av politisk redaktør og kommentator i Nationen, Anne Ekornholmen.

Vårens møte i mars var på Blaker skanse, med besøk av Sørum Hagelags energiske leder Esben Nilsen, som viste oss i ord og gjerning det meste om førkultivering av planter.

Turen, langs Glomma, i april ble med vindjakke og vanter, men hyggelig var det og kafferast ble det for de som deltok.

Den kulturelle skolesekken (DKS): Kulturarvtilbudet til elever på 8. trinn i Lillestrøm kommune - Fra Hånd til Maskin, ble 3. år på rad arrangert på Slora Mølle i perioden 4. – 12. mai. Målet er å gi gode kulturopplevelser både til elever og lærere, og som samtidig er relevante for læreplaner og kompetansemål i skolen.

Arrangementet er et samarbeid med formidlere fra Slora Mølles Venner, Blaker og Sørum

Historielag, samt bygdekvinnelaget som står for koking og servering av skredmjølsgrøt. Totalt

ca. 240 elever pluss noen lærere deltok i år; 2 klasser hver dag (6 dager totalt).

17.mai ble Blaker kirke nok en gang pyntet og gjort vakker til bygdas befolkning av Liv Foss og Karin Foss.

Søndag 9. juni ble det på tradisjonelt vis arrangert Slora Mølle-dag også i år. Fint vær, mange frammøtte og god stemning. De faste underholderne Glommabredden og Sørum Leikarring tro til med spill og dans. Bygdekvinnelaget stod for steking og servering av vafler med tilbehør.Gutta på Mølla stod for omvisningen, leker for barna og ikke minst loddsalget. Det kan nevnes at de er svært gode på å tigge store gevinster.

Å få utdelt Hedersprisen 2024 fra Kulturbygda Blaker var en ære! Dette skjedde under Blakerdagene og den deler vi med alle de flotte medlemmene våre som gjennom snart 90 år har jobbet jevnt og trutt for Blakerbygda.

15 juni var det Klesbytte- og plantmarked på Blaker Skanse i samarbeid med Sørum og Blaker hagelag og Blaker Skanse. Dagen var fylt med nydelige blomster og flotte klær.

Årets tur gikk i juni til Blaafargeværket med besøk i Koboltgruvene og i Theodor Kittelsens rike. Gode guider, nydelig vær og interessante kunstutstillinger i et vakkert kulturlandskap, bidro selvsagt til en innholdsrik dag. Nydelig mat var forhåndsbestilt av den kreative turkomiteen, og satte en spiss på det hele. Formålet med våre turer er først og fremst det sosiale aspektet, gjerne med litt kulturelt påfyll. En fin mulighet til et enda bedre samhold i laget vårt. Litt latter og moro er heller ikke å forakte på slike turer, noe det virkelig ble rikelig av.

September ble oppstarten av høsthalvåret, og lagets medlemmer ble først invitert av Sørum bygdekvinnelag på Sonemøte ved Bilhistorisk museum. Her var det orientering om museet og klubbens tilbud til ungdom som faller utenfor skolen v/Jack Tveter, president i EAC klub. Det ble servert pizza, kringe og kaffe fra Dineren. Og omvisning for de som ønsket dette.

Så inviterte Bbkl til «Italiensk aften» på Fjuk gamle bedehus. Somalièr Ninni Aarhus Tranum fortalte om Italienske viner, og formidlet sin kunnskap om ulike druer, smaker og lukter. – og vi smakte og vi luktet! Både rødviner og en hvitvin ble nøye vurdert av bygdekvinnene! Deretter var det selvsagt pizza og en kopp kaffe med litt søtt til. En vellykket og humørfylt kveld.

Høstakkefest i Blaker kirke ble også dette året pyntet av bygdekvinnene. Grønnsaker, frukt og blomster i krukker og trau satte sitt preg på kirken vår denne søndagen.

Lokalbondens marked ble avholdt på Blaker Skanse den 12. oktober. Dette gjør vi i samarbeid med Blaker skanse. Her var det salg av ferske råvarer fra lokale produsenter, spennende foredrag, forteller teater og aktiviteter for barna. Blaker bygdekvinnelag laget grønnsakssuppe med ungene.

Når Akershus bygdeungdomslag, med Sørum ungdommen som vertskap trengte dommere til mattevling, stilte så klart bygdekvinnene på dette. June Marie Sennerud og Aud Hagen var dommere for de erfarne unge og Liv Halvorsrud og Elisabeth Marki-Madsen dømte for nybegynnerne. Og vi var veldig imponert over alle sammen. Og der finnes mange fremtidige bygdekvinner og menn som kan lage deilig mat der ut:)

**Strikkekafè:**

Det har blitt avholdt fire strikkekafeer i denne perioden.  De tre første hadde vi på klubbhuset på Bruvollen. I høst har det blitt flyttet til peisestua, da det ikke er anledning til å leie klubbhuset p.g.a. arbeidet med ny kunstgressbane. Vi har hatt en cafe her så langt, og planlegger for to til før jul. Det har vært noe vekslende oppmøte, men det virker som folk synes det et hyggelig møtepunkt der praten går livlig mens strikkepinnene svinges. Vi serverer kaffe og vafler, og det er gratis å delta.

**Kursgruppa:**

Styret har hatt 7 styremøter, hvorav ett av møtene var sammen med gruppeledere. Det er behandlet 20 saker, og har styret har i arbeidsåret bestått av:

Leder: Liv Ø. Halvorsrud

Nestleder: Inger Håpnes

Sekretære: Elin Ihler

Kasserer: Signy Kristiansen

Møtende varamedlem: Maria Johnson Dølo

Møtende varamedlem: Elisabeth Marki-Madsen

**En varm takk til alle lagets medlemmer for en fantastisk innsats og hyggelig samvær i året som har gått.**

**Vertinnegruppe i denne perioden gar vært:**

|  |  |  |  |
| --- | --- | --- | --- |
| **Gruppe 1:**  **Mari-Anne Løvaas** Else Axelsen  Else Marie Lien  Pernille Henriksen  Heidi Nevjen | **Gruppe 2:**  **Bente Hogset**  Ruth IngjerMarit KroghAud Hagen  Trine Bøhler | **Gruppe 3:**  **Jorun Hovind** Anita Holter  Ellen Ihlebæk  Liv Kurland | **Gruppe 4:**  **Tora Mørk**  Silje Jahr  Ragnhild Nysted  Trine Gromsrud  Kristin Kjæret |
| **Gruppe 5:**  **Gunn Eid**  Ingunn Færgestad  Elna Børke  Elin Mørk | **Gruppe 6:**  **Rannveig Karstad**  Marit Vaka Sæther  Sigrun Larsen  June Mari Sennerud | **Valg og festkomite:**  **Jorid Holmsen**  Mona Thoreid Berte Mathsen  Marit Egeberg  Torild Tjærnås Hoel  Tove Digerås | **Kursgruppe:**  Maria Johnson Anita Johnson  Ida Andresen  Elisabeth Marki-Madsen |

Uthevet navn på gruppa er ansvarlig og tar kontakt med de andre i gruppa. Gruppa sørger for servering på møtene. Vertinnegruppa sørger også for også 2 stk gevinster hver, enten noe hjemmelaget eller noe til en pris på 50 – 60 kr.   
**Alle som har diverse verv i laget eller er over 80 år er fritatt fra vertinnegrupper.**

|  |  |
| --- | --- |
| **Turkommite:  Turid Gjærde** Rita Nyborg Toril Hagelund | **Kulturell skolesekk:** **Bitten Jødahl** |
| **Strikkekafe:**  **Liv Engen**  Unni Vikane | **Ansvar for møtebooking styret**  **Liv Halvorsrud** |
| **Høsttakkefesten**  **Ida Andresen**  Liv Halvorsrud  Jorun Hovind  Maria Johnson | **Pynter til 17. mai**  **Liv Foss**  Karin Foss  Maria Johnson |